三极管

三极管（）是一种有放大器功能个真空管。渠包括三隻电极，就是加热灯丝（阴极）、控制栅格搭金属平板（阳极），渠拉侪畀囥拉一隻真空个玻璃壳里向。拉1906年，李·德富雷斯特发明仔初代个三极管Audion管。

三极管是第一种拉实践当中用个电子放大器，也是另外几种真空管个祖宗，比方讲四极管搭五极管。三极管个发明，使得无线电技术搭长途电话变得有可能哉。一直到1970年代前头，三极管畀人经常性应用拉消费电子产品当中，比方讲收音机搭电视机，后些来畀晶体管代替为界。今朝，三极管主要还用拉无线电发送器当中个高功率射频放大器搭工业里向个射频高温加热设备当中。

Audion管是一种部分真空管，渠驮一隻栅极加到热离子两極管高头。三极管就是拉Audion管个基础高头发展来个。

 历史 
 先驱产品 


拉热离子真空管发明前头， 菲力普·莱纳德拉1902年做光电实验个辰光，用到仔栅格控制原理。用拉无线电当中个头一隻真空管是热离子两极管（或弗莱明真空管）。渠是约翰·弗莱明拉1904年做无线电接收器探测员个辰光发明个。渠是一隻玻璃灯炮，包括一隻加热灯丝（阴极）搭一隻板（阳极）。

 发明 
1906年，美国工程师李·德富雷斯特搭奥地利物理学家罗伯特·冯·李本为仔控制电流，侪选择拉灯丝搭平板之间加进一隻控制栅格，並分别独立申请专利。

冯·李本发展个部分真空三元件管拉1906年3月申请专利。箇种管里向有少量汞蒸气，为仔放大微小个电话信号。从1906年10月开始，德富雷斯特为交关三元件管个设计方案申请专利。渠通过拉两极管里向加进一隻电极，发明仔Audion管，作为无线电探测器。拉其中一隻方案当中，栅格畀摆拉灯丝搭平板个当中央。箇隻方案后些来成为三极管个设计方案，並拉1907年1月29号申请专利。类似于冯·李本个真空管，德富雷斯特个真空管並弗完全真空，里向还有眼低压气体。冯·李本拉渠发明箇种真空管七年后头就死脱哉，所以渠个发明呒啥人关注搭仔改进。

刚刚开始个辰光，李·德富雷斯特个Audion管个放大功能呒没多少人用，到大概1912年个辰光才畀几个研究人员发现。渠拉利用Audion管成功造出放大个无线电接收器搭电子振荡器。Audion管拉放大方面交关多个用场刺激仔渠老快个发展。 拉1913年之前，AT&T个哈罗德·阿诺德对渠进行改进，使得渠个真空性增强，并从德富雷斯特手里买落版权。另外，通用电气个欧文·朗缪尔则渠个管子取名字叫“Pliotron”。箇几隻就是顶顶早个真空三极管。

 广泛使用 
1912年，三极管个放大功能畀人发现，箇是电子技术革命性个发展，开创仔电子学箇個新领域。三极管当即用拉交交关通信领域当中。三极管个“连续波”无线电发送器替代仔低效个“减衰波”火花发送器，好发送调幅个声音信号。放大三极管个无线电接收器，好驱动揚聲器。渠替代仔只好用耳机听个矿石收音机，全家老小好一道听。箇让收音机从商用个信息服务，演化成顶早个大众传播媒体。拉大概1920年个辰光，电台广播出现哉。三极管也让跨大陆个电话服务成为可能。AT&T拉买落Audion管个版权后头发明仔真空三极管中继器，让通话个距离好超过800英里个放大限制。三极管带来个别个发明也使得电视、公共放送系统，电子留声机搭有声电影成为可能。